Book of Wei 21

魏書二十一　　王衛二劉傅傳第二十一 Wei Book 21: Biographies of Wang, Wei, and the two Lius

王粲 Wang Can
王粲字仲宣，山陽高平人也. 曾祖父龔，祖父暢，皆為漢三公. 張璠漢紀曰：龔字伯宗，有高名於天下. 順帝時為太尉. 初，山陽太守薛勤喪妻不哭，將殯，臨之曰：「幸不為夭，複何恨哉？」及龔妻卒，龔與諸子並杖行服，時人或兩譏焉. 暢字叔茂，名在八俊. 靈帝時為司空，以水災免，而李膺亦免歸故郡，二人以直道不容當時. 天下以暢、膺為高士，諸危言危行之徒皆推宗之，原涉其流，惟恐不及. 會連有災異，而言事者皆言三公非其人，宜因其變，以暢、膺代之，則禎祥必至. 由是宦豎深怨之，及膺誅死而暢遂廢，終於家. 父謙，為大將軍何進長史. 進以謙名公之胄，欲與為婚，見其二子，使擇焉. 謙弗許. 以疾免，卒於家.

獻帝西遷，粲徙長安，左中郎將蔡邕見而奇之. 時邕才學顯著，貴重朝廷，常車騎填巷，賓客盈坐. 聞粲在門，倒屣迎之. 粲至，年既幼弱，容狀短小，一坐盡驚. 邕曰：「此王公孫也，有異才，吾不如也. 吾家書籍文章，盡當與之. 」年十七，司徒辟，詔除黃門侍郎，以西京擾亂，皆不就. 乃之荊州依劉表. 表以粲貌寢而體弱通侻，不甚重也. 臣松之曰：貌寢，謂貌負其實也. 通侻者，簡易也. 表卒. 粲勸表子琮，令歸太祖. 文士傳載粲說琮曰：「僕有愚計，原進之於將軍，可乎？」琮曰：「吾所原聞也. 」粲曰：「天下大亂，豪傑並起，在倉卒之際，強弱未分，故人各各有心耳. 當此之時，家家欲為帝王，人人欲為公侯. 觀古今之成敗，能先見事機者，則恆受其福. 今將軍自度，何如曹公邪？」琮不能對. 粲複曰：「如粲所聞，曹公故人傑也. 雄略冠時，智謀出世，摧袁氏於官渡，驅孫權於江外，逐劉備於隴右，破烏丸於白登，其餘梟夷蕩定者，往往如神，不可勝計. 今日之事，去就可知也. 將軍能聽粲計，卷甲倒戈，應天順命，以歸曹公，曹公必重德將軍. 保己全宗，長享福祚，垂之後嗣，此萬全之策也. 粲遭亂流離，讬命此州，蒙將軍父子重顧，敢不盡言！」琮納其言. 臣松之案：孫權自此以前，尚與中國和同，未嘗交兵，何雲「驅權於江外」乎？魏武以十三年征荊州，劉備卻後數年方入蜀，備身未嘗涉於關、隴. 而於征荊州之年，便雲逐備於隴右，既已乖錯；又白登在平城，亦魏武所不經，北征烏丸，與白登永不相豫. 以此知張騭假偽之辭，而不覺其虛之自露也. 凡騭虛偽妄作，不可覆疏，如此類者，不可勝紀. 太祖辟為丞相掾，賜爵關內侯. 太祖置酒漢濱，粲奉觴賀曰：「方今袁紹起河北，仗大眾，志兼天下，然好賢而不能用，故奇士去之. 劉表雍容荊楚，坐觀時變，自以為西伯可規. 士之避亂荊州者，皆海內之俊傑也；表不知所任，故國危而無輔. 明公定冀州之日，下車即繕其甲卒，收其豪傑而用之，以橫行天下；及平江、漢，引其賢俊而置之列位，使海內回心，望風而原治，文武並用，英雄畢力，此三王之舉也. 」後遷軍謀祭酒. 魏國既建，拜侍中. 博物多識，問無不對. 時舊儀廢弛，興造制度，粲恆典之. 摯虞決疑要注曰：漢末喪亂，絕無玉珮. 魏侍中王粲識舊珮，始複作之. 今之玉珮，受法於粲也.

初，粲與人共行，讀道邊碑，人問曰：「卿能闇誦乎？」曰：「能. 」因使背而誦之，不失一字. 觀人圍釭，局壞，粲為覆之. 釭者不信，以帊蓋局，使更以他局為之. 用相比校，不誤一道. 其強記默識如此. 性善算，作算術，略盡其理. 善屬文，舉筆便成，無所改定，時人常以為宿構；然正複精意覃思，亦不能加也. 典略曰；粲才既高，辯論應機. 鍾繇、王朗等雖各為魏卿相，至於朝廷奏議，皆閣筆不能措手. 著詩、賦、論、議垂六十篇. 建安二十一年，從征吳. 二十二年春，道病卒，時年四十一. 粲二子，為魏諷所引，誅. 後絕. 文章志曰：太祖時征漢中，聞粲子死，歎曰：「孤若在，不使仲宣無後. 」

始文帝為五官將，及平原侯植皆好文學. 粲與北海徐幹字偉長、廣陵陳琳字孔璋、陳留阮瑀字元瑜、汝南應瑒字德璉、瑒，音徒哽反，一音暢. 東平劉楨字公幹並見友善.

幹為司空軍謀祭酒掾屬，五官將文學. 先賢行狀曰：幹清玄體道，六行脩備，聰識洽聞，操翰成章，輕官忽祿，不耽世榮. 建安中，太祖特加旌命，以疾休息. 後除上艾長，又以疾不行.

琳前為何進主簿. 進欲誅諸宦官，太后不聽，進乃召四方猛將，並使引兵向京城，欲以劫恐太后. 琳諫進曰：「易稱'即鹿無虞'. 諺有'掩目捕雀'. 夫微物尚不可欺以得志，況國之大事，其可以詐立乎？今將軍總皇威，握兵要，龍驤虎步，高下在心；以此行事，無異於鼓洪爐以燎毛髮. 但當速發雷霆，行權立斷，違經合道，天人順之；而反釋其利器，更徵於他. 大兵合聚，強者為雄，所謂倒持干戈，授人以柄；功必不成，祇為亂階. 」進不納其言，竟以取禍. 琳避難冀州，袁紹使典文章. 袁氏敗，琳歸太祖. 太祖謂曰：「卿昔為本初移書，但可罪狀孤而已，惡惡止其身，何乃上及父祖邪？」琳謝罪，太祖愛其才而不咎.

瑀少受學於蔡邕. 建安中都護曹洪欲使掌書記，瑀終不為屈. 太祖並以琳、瑀為司空軍謀祭酒，管記室，文士傳曰：太祖雅聞瑀名，辟之，不應，連見偪促，乃逃入山中. 太祖使人焚山，得瑀，送至，召入. 太祖時征長安，大延賓客，怒瑀不與語，使就技人列. 瑀善解音，能鼓琴，遂撫弦而歌，因造歌曲曰：「奕奕天門開，大魏應期運. 青蓋巡九州，在東西人怨. 士為知己死，女為悅者玩. 恩義苟敷暢，他人焉能亂？」為曲既捷，音聲殊妙，當時冠坐，太祖大悅. 臣松之案魚氏典略、摯虞文章志並雲瑀建安初辭疾避役，不為曹洪屈. 得太祖召，即投杖而起. 不得有逃入山中，焚之乃出之事也. 又典略載太祖初征荊州，使瑀作書與劉備，及征馬超，又使瑀作書與韓遂，此二書今具存. 至長安之前，遂等破走，太祖始以十六年得入關耳. 而張騭雲初得瑀時太祖在長安，此又乖戾. 瑀以十七年卒，太祖十八年策為魏公，而雲瑀歌舞辭稱「大魏應期運」，愈知甚妄. 又其辭雲「他人焉能亂」，了不成語. 瑀之吐屬，必不如此. 軍國書檄，多琳、瑀所作也. 典略曰：琳作諸書及檄，草成呈太祖. 太祖先苦頭風，是日疾發，臥讀琳所作，翕然而起曰：「此愈我病. 」數加厚賜. 太祖嘗使瑀作書與韓遂，時太祖適近出，瑀隨從，因於馬上具草，書成呈之. 太祖攬筆欲有所定，而竟不能增損. 琳徙門下督，瑀為倉曹掾屬.

瑒、楨各被太祖辟，為丞相掾屬. 瑒轉為平原侯庶子，後為五官將文學. 華嶠漢書曰：瑒祖奉，字世叔. 才敏善諷誦，故世稱「應世叔讀書，五行俱下」. 著後序十餘篇，為世儒者. 延熹中，至司隸校尉. 子劭字仲遠，亦博學多識，尤好事. 諸所撰述風俗通等，凡百餘篇，辭雖不典，世服其博聞. 續漢書曰：劭又著中漢輯敘、漢官儀及禮儀故事，凡十一種，百三十六卷. 朝廷制度，百官儀式，所以不亡者，由劭記之. 官至泰山太守. 劭弟珣，字季瑜，司空掾，即瑒之父. 楨以不敬被刑，刑竟署吏. 文士傳曰：楨父名梁，字曼山，一名恭. 少有清才，以文學見貴，終於野王令. 典略曰：文帝嘗賜楨廓落帶，其後師死，欲借取以為像，因書嘲楨雲：「夫物因人為貴. 故在賤者之手，不禦至尊之側. 今雖取之，勿嫌其不反也. 」楨答曰；「楨聞荊山之璞，曜元後之寶；隨侯之珠，燭眾士之好；南垠之金，登窈窕之首；鼲貂之尾，綴侍臣之幘：此四寶者，伏朽石之下，潛汙泥之中，而揚光千載之上，發彩疇昔之外，亦皆未能初自接於至尊也. 夫尊者所服，卑者所脩也；貴者所禦，賤者所先也. 故夏屋初成而大匠先立其下，嘉禾始熟而農夫先嘗其粒. 恨楨所帶，無他妙飾，若實殊異，尚可納也. 」楨辭旨巧妙皆如是，由是特為諸公子所親愛. 其後太子嘗請諸文學，酒酣坐歡，命夫人甄氏出拜. 坐中眾人鹹伏，而楨獨平視. 太祖聞之，乃收楨，減死輸作. 咸著文賦數十篇.

瑀以十七年卒. 幹、琳、瑒、楨二十二年卒. 文帝書與元城令吳質曰：「昔年疾疫，親故多離其災，徐、陳、應、劉，一時俱逝. 觀古今文人，類不護細行，鮮能以名節自立. 而偉長獨懷文抱質，恬淡寡欲，有箕山之志，可謂彬彬君子矣. 著中論二十餘篇，辭義典雅，足傳於後. 德璉常斐然有述作意，其才學足以著書，美志不遂，良可痛惜！孔璋章表殊健，微為繁富. 公幹有逸氣，但未遒耳. 元瑜書記翩翩，致足樂也. 仲宣獨自善於辭賦，惜其體弱，不起其文；至於所善，古人無以遠過也. 昔伯牙絕弦於鍾期，仲尼覆醢于子路，痛知音之難遇，傷門人之莫逮也. 諸子但為未及古人，自一時之俊也. 」典論曰：今之文人，魯國孔融、廣陵陳琳、山陽王粲、北海徐幹、陳留阮瑀、汝南應瑒、東平劉楨，斯七子者，於學無所遺，於辭無所假，鹹自以騁騏驥於千里，仰齊足而並馳. 粲長於辭賦. 幹時有逸氣，然非粲匹也. 如粲之初征、登樓、槐賦、征思，幹之玄猿、漏卮、圓扇、橘賦，雖張、蔡不過也，然於他文未能稱是. 琳、瑀之章表書記，今之俊也. 應瑒和而不壯；劉楨壯而不密. 孔融體氣高妙，有過人者，然不能持論，理不勝辭，至於雜以嘲戲；及其所善，揚、班之儔也.

自潁川邯鄲淳、魏略曰：淳一名竺，字子叔. 博學有才章，又善蒼、雅、蟲、篆、許氏字指. 初平時，從三輔客荊州. 荊州內附，太祖素聞其名，召與相見，甚敬異之. 時五官將博延英儒，亦宿聞淳名，因啟淳欲使在文學官屬中. 會臨菑侯植亦求淳，太祖遣淳詣植. 植初得淳甚喜，延入坐，不先與談. 時天暑熱，植因呼常從取水自澡訖，傅粉. 遂科頭拍袒，胡舞五椎鍛，跳丸擊劍，誦俳優小說數千言訖，謂淳曰：「邯鄲生何如邪？」於是乃更著衣幘，整儀容，與淳評說混元造化之端，品物區別之意，然後論羲皇以來賢聖名臣烈士優劣之差，次頌古今文章賦誄及當官政事宜所先後，又論用武行兵倚伏之勢. 乃命廚宰，酒炙交至，坐席默然，無與伉者. 及暮，淳歸，對其所知歎植之材，謂之「天人」. 而于時世子未立. 太祖俄有意於植，而淳屢稱植材. 由是五官將頗不悅. 及黃初初，以淳為博士給事中. 淳作投壺賦千餘言奏之，文帝以為工，賜帛千匹. 繁欽、繁，音婆. 典略曰：欽字休伯，以文才機辯，少得名於汝、潁. 欽既長於書記，又善為詩賦. 其所與太子書，記喉轉意，率皆巧麗. 為丞相主簿. 建安二十三年卒. 陳留路粹、典略曰：粹字文蔚，少學於蔡邕. 初平中，隨車駕至三輔. 建安初，以高才與京兆嚴像擢拜尚書郎. 像以兼有文武，出為揚州刺史. 粹後為軍謀祭酒，與陳琳、阮瑀等典記室. 及孔融有過，太祖使粹為奏，承指數致融罪，其大略言：「融昔在北海，見王室不寧，招合徒眾，欲圖不軌，言'我大聖之後也，而滅於宋. 有天下者何必卯金刀'？」又雲：「融為九列，不遵朝儀，禿巾微行，唐突宮掖. 又與白衣禰衡言論放蕩，衡與融更相讚揚. 衡謂融曰：'仲尼不死也. '融答曰：'顏淵複生. '」凡說融諸如此輩，辭語甚多. 融誅之後，人睹粹所作，無不嘉其才而畏其筆也. 至十九年，粹轉為秘書令，從大軍至漢中，坐違禁賤請驢伏法. 太子素與粹善，聞其死，為之嘆惜. 及即帝位，特用其子為長史. 魚豢曰：尋省往者，魯連、鄒陽之徒，援譬引類，以解締結，誠彼時文辯之俊也. 今覽王、繁、阮、陳、路諸人前後文旨，亦何昔不若哉？其所以不論者，時世異耳. 餘又竊怪其不甚見用，以問大鴻臚卿韋仲將. 仲將雲：「仲宣傷於肥戇，休伯都無格檢，元瑜病於體弱，孔璋實自粗疏，文尉性頗忿鷙，如是彼為，非徒以脂燭自煎糜也，其不高蹈，蓋有由矣. 然君子不責備于一人，譬之硃漆，雖無楨幹，其為光澤亦壯觀也. 」沛國丁儀、丁廙、弘農楊脩、河內苟緯等，亦有文采，而不在此七人之例. 儀、廙、脩事， 並在陳思王傳. 荀勖文章敘錄曰：緯字公高. 少喜文學. 建安中，召署軍謀掾、魏太子庶子，稍遷至散騎常侍、越騎校尉. 年四十二，黃初四年卒.

瑒弟璩，璩子貞，咸以文章顯. 璩官至侍中. 貞咸熙中參相國軍事. 文章敘錄曰：璩字休璉，博學好屬文，善為書記. 文、明帝世，曆官散騎常侍. 齊王即位，稍遷侍中、大將軍長史. 曹爽秉政，多違法度，璩為詩以諷焉. 其言雖頗諧合，多切時要，世共傳之. 複為侍中，典著作. 嘉平四年卒，追贈衛尉. 貞字吉甫，少以才聞，能談論. 正始中，夏侯玄盛有名勢，貞嘗在玄坐作五言詩，玄嘉玩之. 舉高第，曆顯位. 晉武帝為撫軍大將軍，以貞參軍事. 晉室踐阼，遷太子中庶子、散騎常侍. 又以儒學與太尉荀顗撰定新禮，事未施行. 泰始五年卒. 貞弟純. 純子紹，永嘉中為黃門侍郎，為司馬越所殺. 純弟秀. 秀子詹，鎮南大將軍、江州刺史.

瑀子籍，才藻豔逸，而倜儻放蕩，行己寡欲，以莊周為模則. 官至步兵校尉. 籍字嗣宗. 魏氏春秋曰：籍曠達不羈，不拘禮俗. 性至孝，居喪雖不率常檢，而毀幾至滅性. 兗州刺史王昶請與相見，終日不得與言，昶歎賞之，自以不能測也. 太尉蔣濟聞而辟之，後為尚書郎、曹爽參軍，以疾歸田裏. 歲餘，爽誅，太傅及大將軍乃以為從事中郎. 後朝論以其名高，欲顯崇之，籍以世多故，祿仕而已，聞步兵校尉缺，廚多美酒，營人善釀酒，求為校尉，遂縱酒昏酣，遺落世事. 嘗登廣武，觀楚、漢戰處，乃歎曰：「時無英才，使豎子成名乎！」時率意獨駕，不由徑路，車跡所窮，輒慟哭而反. 籍少時嘗游蘇門山，蘇門山有隱者，莫知名姓，有竹實數斛、臼杵而已. 籍從之，與談太古無為之道，及論五帝三王之義，蘇門生蕭然曾不經聽. 籍乃對之長嘯，清韻響亮，蘇門生逌爾而笑. 籍既降，蘇門生亦嘯，若鸞鳳之音焉. 至是，籍乃假蘇門先生之論以寄所懷. 其歌曰：「日沒不周西，月出丹淵中，陽精蔽不見，陰光代為雄. 亭亭在須臾，厭厭將複隆. 富貴俯仰間，貧賤何必終. 」又歎曰：「天地解兮六合開，星辰隕兮日月頹，我騰而上將何懷？」籍口不論人過，而自然高邁，故為禮法之士何曾等深所讎疾. 大將軍司馬文王常保持之，卒以壽終. 子渾字長成. 世語曰：渾以間澹寡欲，知名京邑. 為太子庶子. 早卒.

時又有譙郡嵇康，文辭壯麗，好言老、莊，而尚奇任俠. 至景元中，坐事誅. 康字叔夜. 案嵇氏譜：康父昭，字子遠，督軍糧治書侍御史. 兄喜，字公穆，晉揚州刺史、宗正. 喜為康傳曰；「家世儒學，少有俊才，曠邁不群，高亮任性，不脩名譽，寬簡有大量. 學不師授，博洽多聞，長而好老、莊之業，恬靜無欲. 性好服食，嘗采禦上藥. 善屬文論，彈琴詠詩，自足於懷抱之中. 以為神仙者，稟之自然，非積學所致. 至於導養得理，以盡性命，若安期、彭祖之倫，可以善求而得也；著養生篇. 知自厚者所以喪其所生，其求益者必失其性，超然獨達，遂放世事，縱意於塵埃之表. 撰錄上古以來聖賢、隱逸、遁心、遺名者，集為傳贊，自混沌至於管寧，凡百一十有九人，蓋求之於宇宙之內，而發之乎千載之外者矣. 故世人莫得而名焉. 」虞預晉書曰：康家本姓奚，會稽人. 先自會稽遷於譙之銍縣，改為嵇氏，取「嵇」字之上，「山」以為姓，蓋以志其本也. 一曰銍有嵇山，家於其側，遂氏焉. 魏氏春秋曰：康寓居河內之山陽縣，與之遊者，未嘗見其喜慍之色. 與陳留阮籍、河內山濤、河南向秀、籍兄子咸、琅邪王戎、沛人劉伶相與友善，游於竹林，號為七賢. 鍾會為大將軍所昵，聞康名而造之. 會，名公子，以才能貴幸，乘肥衣輕，賓從如雲. 康方箕踞而鍛，會至，不為之禮. 康問會曰：「何所聞而來？何所見而去？」會曰：「有所聞而來，有所見而去. 」會深銜之. 大將軍嘗欲辟康. 康既有絕世之言，又從子不善，避之河東，或雲避世. 及山濤為選曹郎，舉康自代，康答書拒絕，因自說不堪流俗，而非薄湯、武. 大將軍聞而怒焉. 初，康與東平呂昭子巽及巽弟安親善. 會巽淫安妻徐氏，而誣安不孝，囚之. 安引康為證，康義不負心，保明其事，安亦至烈，有濟世志力. 鍾會勸大將軍因此除之，遂殺安及康. 康臨刑自若，援琴而鼓，既而歎曰：「雅音於是絕矣！」時人莫不哀之. 初，康采藥於汲郡共北山中，見隱者孫登. 康欲與之言，登默然不對. 逾時將去，康曰：「先生竟無言乎？」登乃曰：「子才多識寡，難乎免於今之世. 」及遭呂安事，為詩自責曰：「欲寡其過，謗議沸騰. 性不傷物，頻致怨憎. 昔慚柳下. 今愧孫登. 內負宿心，外赧良朋. 」康所著諸文論六七萬言，皆為世所玩詠. 康別傳雲：孫登謂康曰：「君性烈而才俊，其能免乎？」稱康臨終之言曰：「袁孝尼嘗從吾學廣陵散，吾每固之不與. 廣陵散於今絕矣！」與盛所記不同. 又晉陽秋雲：康見孫登，登對之長嘯，逾時不言. 康辭還，曰：「先生竟無言乎？」登曰 ：「惜哉！」此二書皆孫盛所述，而自為殊異如此. 康集目錄曰：登字公和，不知何許人，無家屬，於汲縣北山土窟中得之. 夏則編草為裳，冬則被發自覆. 好讀易鼓琴，見者皆親樂之. 每所止家，輒給其衣服食飲，得無辭讓. 世語曰：毌丘儉反，康有力，且欲起兵應之，以問山濤，濤曰：「不可. 」儉亦已敗. 臣松之案本傳雲康以景元中坐事誅，而幹寶、孫盛、習鑿齒諸書，皆雲正元二年，司馬文王反自樂嘉，殺嵇康、呂安. 蓋緣世語雲康欲舉兵應毌丘儉，故謂破儉便應殺康也. 其實不然. 山濤為選官，欲舉康自代，康書告絕，事之明審者也. 案濤行狀，濤始以景元二年除吏部郎耳. 景元與正元相較七八年，以濤行狀檢之，如本傳為審. 又鍾會傳亦雲會作司隸校尉時誅康；會作司隸，景元中也. 幹寶雲呂安兄巽善於鍾會，巽為相國掾，俱有寵於司馬文王，故遂抵安罪. 尋文王以景元四年鍾、鄧平蜀後，始授相國位；若巽為相國掾時陷安，焉得以破毌丘儉年殺嵇、呂？此又幹寶疏謬，自相違伐也. 康子紹，字延祖，少知名. 山濤啟以為秘書郎，稱紹平簡溫敏，有文思，又曉音，當成濟者. 帝曰；「紹如此，便可以為丞，不足複為郎也. 」遂曆顯位. 晉諸公贊曰：紹與山濤子簡、弘農楊准同好友善，而紹最有忠正之情. 以侍中從惠帝北伐成都王，王師敗績，百官皆走，惟紹獨以身扞衛，遂死於帝側. 故累見褒崇，追贈太尉，諡曰忠穆公.

景初中，下邳桓威出自孤微，年十八而著渾輿經，依道以見意. 從齊國門下書佐、司徒署吏，後為安成令.

吳質，濟陰人，以文才為文帝所善，官至振威將軍，假節都督河北諸軍事，封列侯. 魏略曰：質字季重，以才學通博，為五官將及諸侯所禮愛；質亦善處其兄弟之間，若前世樓君卿之游五侯矣. 及河北平定（大將軍）〔五官將〕為世子，質與劉楨等並在坐席. 楨坐譴之際，質出為朝歌長，後遷元城令. 其後大軍西征，太子南在孟津小城，與質書曰：「季重無恙！途路雖局，官守有限，原言之懷，良不可任. 足下所治僻左，書問致簡，益用增勞. 每念昔日南皮之遊，誠不可忘. 既妙思六經，逍遙百氏，彈釭間設，終以博弈，高談娛心，哀箏順耳. 馳騖北場，旅食南館，浮甘瓜於清泉，沈硃李於寒水. 皦日既沒，繼以朗月，同乘並載，以遊後園，輿輪徐動，賓從無聲，清風夜起，悲笳微吟，樂往哀來，淒然傷懷. 余顧而言，茲樂難常，足下之徒，鹹以為然. 今果分別，各在一方. 元瑜長逝，化為異物，每一念至，何時可言？方今蕤賓紀辰，景風扇物，天氣和暖，眾果具繁. 時駕而遊，北遵河曲，從者鳴笳以啟路，文學讬乘於後車，節同時異，物是人非，我勞如何！今遣騎到鄴，故使枉道相過. 行矣，自愛！」二十三年，太子又與質書曰：「歲月易得，別來行複四年. 三年不見，東山猶歎其遠，況乃過之，思何可支？雖書疏往反，未足解其勞結. 昔年疾疫，親故多離其災，徐、陳、應、劉，一時俱逝，痛何可言邪！昔日遊處，行則同輿，止則接席，何嘗須臾相失！每至觴酌流行，絲竹並奏，酒酣耳熱，仰而賦詩. 當此之時，忽然不自知樂也. 謂百年己分，長共相保，何圖數年之間，零落略盡，言之傷心. 頃撰其遺文，都為一集. 觀其姓名，已為鬼錄，追思昔遊，猶在心目，而此諸子化為糞壤，可複道哉！觀古今文人，類不護細行，鮮能以名節自立. 而偉長獨懷文抱質，恬淡寡欲，有箕山之志，可謂彬彬君子矣. 著中論二十餘篇，成一家之業，辭義典雅，足傳於後，此子為不朽矣. 德璉常斐然有述作意，才學足以著書，美志不遂，良可痛惜. 間曆觀諸子之文，對之抆淚，既痛逝者，行自念也. 孔璋章表殊健，微為繁富. 公幹有逸氣，但未遒耳，至其五言詩，妙絕當時. 元瑜書記翩翩，致足樂也. 仲宣獨自善於辭賦，惜其體弱，不足起其文，至於所善，古人無以遠過也. 昔伯牙絕弦於鍾期，仲尼覆醢於子路，湣知音之難遇，傷門人之莫逮也. 諸子但為未及古人，自一時之俊也，今之存者已不逮矣. 後生可畏，來者難誣，然吾與足下不及見也. 行年已長大，所懷萬端，時有所慮，至乃通夕不瞑. 何時複類昔日！已成老翁，但未白頭耳. 光 武言'年已三十，在軍十年，所更非一'，吾德雖不及，年與之齊. 以犬羊之質，服虎豹之文，無眾星之明，假日月之光，動見觀瞻，何時易邪？恐永不復得為昔日遊也. 少壯真當努力，年一過往，何可攀援？古人思秉燭夜遊，良有以也. 頃何以自娛？頗複有所造述不？東望於邑，裁書敘心. 」臣松之以本傳雖略載太子此書，美辭多被刪落，今故悉取魏略所述以備其文. 太子即王位，又與質書曰：「南皮之遊，存者三人，烈祖龍飛，或將或侯. 今惟吾子，棲遲下仕，從我遊處，獨不及門. 瓶罄罍恥，能無懷愧. 路不雲遠，今複相聞. 」初，曹真、曹休亦與質等俱在渤海游處，時休、真亦以宗親並受爵封，出為列將，而質故為長史. 王顧質有望，故稱二人以慰之. 始質為單家，少游遨貴戚間，蓋不與鄉里相沈浮. 故雖已出官，本國猶不與之士名. 及魏有天下，文帝徵質，與車駕會洛陽. 到，拜北中郎將，封列侯，使持節督幽、並諸軍事，治信都. 太和中，入朝. 質自以不為本郡所饒，謂司徒董昭曰：「我欲溺鄉里耳. 」昭曰：「君且止，我年八十，不能老為君溺攢也. 」世語曰：魏王嘗出征，世子及臨菑侯植並送路側. 植稱述功德，發言有章，左右屬目，王亦悅焉. 世子悵然自失，吳質耳曰：「王當行，流涕可也. 」及辭，世子泣而拜，王及左右鹹歔欷，於是皆以植辭多華，而誠心不及也. 質別傳曰：帝嘗召質及曹休歡會，命郭後出見質等. 帝曰：「卿仰諦視之. 」其至親如此. 質黃初五年朝京師，詔上將軍及特進以下皆會質所，大官給供具. 酒酣，質欲盡歡. 時上將軍曹真性肥，中領軍硃鑠性瘦，質召優，使說肥瘦. 真負貴，恥見戲，怒謂質曰：「卿欲以部曲將遇我邪？」驃騎將軍曹洪、輕車將軍王忠言：「將軍必欲使上將軍服肥，即自宜為瘦. 」真愈恚，拔刀瞋目，言：「俳敢輕脫，吾斬爾. 」遂罵坐. 質案劍曰：「曹子丹，汝非屠幾上肉，吳質吞爾不搖喉，咀爾不搖牙，何敢恃勢驕邪？」鑠因起曰：「陛下使吾等來樂卿耳，乃至此邪！」質顧叱之曰：「硃鑠，敢壞坐！」諸將軍皆還坐. 鑠性急，愈恚，還拔劍斬地. 遂便罷也. 及文帝崩，質思慕作詩曰：「愴愴懷殷憂，殷憂不可居. 徙倚不能坐，出入步踟躕. 念蒙聖主恩，榮爵與眾殊. 自謂永終身，志氣甫當舒. 何意中見棄，棄我歸黃壚. 煢煢靡所恃，淚下如連珠. 隨沒無所益，身死名不書. 慷慨自黽勉，庶幾烈丈夫. 」太和四年，入為侍中. 時司空陳群錄尚書事，帝初親萬機，質以輔弼大臣，安危之本，對帝盛稱「驃騎將軍司馬懿，忠智至公，社稷之臣也. 陳群從容之士， 非國相之才，處重任而不親事. 」帝甚納之. 明日，有切詔以督責群，而天下以司空不如長文，即群，言無實也. 質其年夏卒. 質先以怙威肆行，諡曰醜侯. 質子應仍上書論枉，至正元中乃改諡威侯. 應字溫舒，晉尚書. 應子康，字子仲，知名於時，亦至大位.

衛覬 Wei Ji
衛覬字伯儒，河東安邑人也. 少夙成，以才學稱. 太祖辟為司空掾屬，除茂陵令、尚書郎. 太祖征袁紹，而劉表為紹援，關中諸將又中立. 益州牧劉璋與表有隙，覬以治書侍御史使益州，令璋下兵以綴表軍. 至長安，道路不通，覬不得進，遂留鎮關中. 時四方大有還民，關中諸將多引為部曲，覬書與荀彧曰：「關中膏腴之地，頃遭荒亂，人民流入荊州者十萬餘家，聞本土安寧，皆企望思歸. 而歸者無以自業，諸將各競招懷，以為部曲. 郡縣貧弱，不能與爭，兵家遂強. 一旦變動，必有後憂. 夫鹽，國之大寶也，自亂來散放，宜如舊置使者監賣，以其直益巿犁牛. 若有歸民，以供給之. 勤耕積粟，以豐殖關中. 遠民聞之，必日夜競還. 又使司隸校尉留治關中以為之主，則諸將日削，官民日盛，此強本弱敵之利也. 」彧以白太祖. 太祖從之，始遣謁者僕射監鹽官，司隸校尉治弘農. 關中服從，乃白召覬還，稍遷尚書. 魏書曰：初，漢朝遷移，台閣舊事散亂. 自都許之後，漸有綱紀，覬以古義多所正定. 是時關西諸將，外雖懷附，內未可信. 司隸校尉鍾繇求以三千兵入關，外讬討張魯，內以脅取質任. 太祖使荀彧問覬，覬以為「西方諸將，皆豎夫屈起，無雄天下意，苟安樂目前而已. 今國家厚加爵號，得其所志，非有大故，不憂為變也. 宜為後圖. 若以兵入關中，當討張魯，魯在深山，道徑不通，彼必疑之；一相驚動，地險眾強，殆難為慮！」彧以覬議呈太祖. 太祖初善之，而以繇自典其任，遂從繇議. 兵始進而關右大叛，太祖自親征，僅乃平之，死者萬計. 太祖悔不從覬議，由是益重覬. 魏國既建，拜侍中，與王粲並典制度. 文帝即位，徙為尚書. 頃之，還漢朝為侍郎，勸贊禪代之義，為文誥之詔. 文帝踐阼，複為尚書，封陽吉亭侯.

明帝即位，進封閺鄉侯，三百戶. 閺音聞. 覬奏曰：「九章之律，自古所傳，斷定刑罪，其意微妙. 百里長吏，皆宜知律. 刑法者，國家之所貴重，而私議之所輕賤；獄吏者，百姓之所縣命，而選用者之所卑下. 王政之弊，未必不由此也. 請置律博士，轉相教授. 」事遂施行. 時百姓凋匱而役務方殷，覬上疏曰：「夫變情厲性，強所不能，人臣言之既不易，人主受之又艱難. 且人之所樂者富貴顯榮也，所惡者貧賤死亡也，然此四者，君上之所制也，君愛之則富貴顯榮，君惡之則貧賤死亡；順指者愛所由來，逆意者惡所從至也. 故人臣皆爭順指而避逆意，非破家為國，殺身成君者，誰能犯顏色，觸忌諱，建一言，開一說哉？陛下留意察之，則臣下之情可見矣. 今議者多好悅耳，其言政治則比陛下於堯舜，其言征伐則比二虜於貍鼠. 臣以為不然. 昔漢文之時，諸侯強大，賈誼累息以為至危. 況今四海之內，分而為三，群士陳力，各為其主. 其來降者，未肯言舍邪就正，鹹稱迫於困急，是與六國分治，無以為異也. 當今千里無煙，遺民困苦，陛下不善留意，將遂凋弊不可複振. 禮，天子之器必有金玉之飾，飲食之肴必有八珍之味，至於凶荒，則徹膳降服. 然則奢儉之節，必視世之豐約也. 武皇帝之時，後宮食不過一肉，衣不用錦繡，茵蓐不緣飾，器物無丹漆，用能平定天下，遺福子孫. 此皆陛下之所親覽也. 當今之務，宜君臣上下，並用籌策，計校府庫，量入為出. 深思句踐滋民之術，由恐不及，而尚方所造金銀之物，漸更增廣，工役不輟，侈靡日崇，帑藏日竭. 昔漢武信求神仙之道，謂當得雲表之露以餐玉屑，故立仙掌以承高露. 陛下通明，每所非笑. 漢武有求於露，而由尚見非，陛下無求於露而空設之；不益於好而糜費功夫，誠皆聖慮所宜裁制也. 」覬曆漢、魏，時獻忠言，率如此.

受詔典著作，又為魏官儀，凡所撰述數十篇. 好古文、鳥篆、隸草，無所不善. 建安末，尚書右丞河南潘勖，文章志曰：勖字元茂，初名芝，改名勖，後避諱. 或曰勖獻帝時為尚書郎，遷右丞. 詔以勖前在二千石曹，才敏兼通，明習舊事，敕並領本職，數加特賜. 二十年，遷東海相. 未發，留拜尚書左丞. 其年病卒，時年五十餘. 魏公九錫策命，勖所作也. 勖子滿，平原太守，亦以學行稱. 滿子尼，字正叔. 尼別傳曰：尼少有清才，文辭溫雅. 初應州辟，後以父老歸供養. 居家十餘年，父終，晚乃出仕. 尼嘗贈陸機詩，機答之，其四句曰：「猗歟潘生，世篤其藻，仰儀前文，丕隆祖考. 」位終太常. 尼從父岳，字安仁. 嶽別傳曰：嶽美姿容，夙以才穎發名. 其所著述，清綺絕倫. 為黃門侍郎，為孫秀所殺. 尼、岳文翰，並見重於世. 尼從子滔，字湯仲. 晉諸公贊：滔以博學才量為名. 永嘉末，為河南尹，遇害. 黃初時，散騎常侍河內王象，亦與覬並以文章顯. 王象事別見楊俊傳. 覬薨，諡曰敬侯. 子瓘嗣. 瓘鹹熙中為鎮西將軍. 晉陽秋曰：瓘字伯玉. 清貞有名理，少為傅嘏所知. 弱冠為尚書郎，遂曆位內外，為晉尚書令、司空、太保. 惠帝初輔政，為楚王瑋所害. 世語曰：瓘與扶風內史敦煌索靖，並善草書. 瓘子恆，字巨山，黃門侍郎. 恆子玠，字叔寶，有盛名，為太子洗馬，早卒.

劉廙 Liu Yi
劉廙字恭嗣，南陽安眾人也. 年十歲，戲於講堂上，潁川司馬德操拊其頭曰：「孺子，孺子，'黃中通理'，寧自知不？」廙兄望之，有名於世，荊州牧劉表辟為從事. 而其友二人，皆以讒毀，為表所誅. 望之又以正諫不合，投傳告歸. 廙謂望之曰：「趙殺鳴、犢，仲尼回輪. 劉向新序曰：趙簡子欲專天下，謂其相曰：「趙有犢犨，晉有鐸鳴，魯有孔丘，吾殺三人者，天下可王也. 」於是乃召犢犨、鐸鳴而問政焉，已即殺之. 使使者聘孔子於魯，以胖牛肉迎於河上. 使者謂船人曰：「孔子即上船，中河必流而殺之. 」孔子至，使者致命，進胖牛之肉. 孔子仰天而歎曰：「美哉水乎，洋洋乎，使丘不濟此水者，命也夫！」子路趨而進曰：「敢問何謂也？」孔子曰：「夫犢犨、鐸鳴，晉國之賢大夫也，趙簡子未得意之時，須而後從政，及其得意也，殺之. 黃龍不反於涸澤，鳳皇不離其羅. 故刳胎焚林，則麒麟不臻；覆巢破卵，則鳳皇不翔；竭澤而漁，則龜龍不見. 鳥獸之於不仁，猶知避之，況丘乎？故虎嘯而穀風起，龍興而景雲見，擊庭鐘於外，而黃鐘應於內. 夫物類之相感，精神之相應，若響之應聲，影之象形，故君子違傷其類者. 今彼已殺吾類矣，何為之此乎？」於是遂回車不渡而還. 今兄既不能法柳下惠和光同塵於內，則宜模範蠡遷化於外. 坐而自絕於時，殆不可也！」望之不從，尋複見害. 廙懼，奔揚州，廙別傳載廙道路為箋謝劉表曰：「考匊過蒙分遇榮授之顯，未有管、狐、桓、文之烈，孤德隕命，精誠不遂. 兄望之見禮在昔，既無堂構昭前之績，中規不密，用墜禍辟. 斯乃明神弗祐，天降之災. 悔吝之負，哀號靡及. 廙之愚淺，言行多違，懼有浸潤三至之間. 考匊之愛已衰，望之之責猶存，必傷天慈既往之分，門戶殪滅，取笑明哲. 是用迸竄，永涉川路，即日到廬江尋陽. 昔鍾儀有南音之操，椒舉有班荊之思，雖遠猶邇，敢忘前施？」傅子曰：表既殺望之，荊州士人皆自危也. 夫表之本心，於望之不輕也，以直迕情，而讒言得入者，以無容直之度也. 據全楚之地，不能以成功者，未必不由此也. 夷、叔迕武王以成名，丁公順高祖以受戮，二主之度遠也. 若不遠其度，惟褊心是從，難乎以容民畜眾矣. 遂歸太祖. 太祖辟為丞相掾屬，轉五官將文學. 文帝器之，命廙通草書. 廙答書曰：「初以尊卑有逾，禮之常分也. 是以貪守區區之節，不敢脩草. 必如嚴命，誠知勞謙之素，不貴殊異若彼之高，而惇白屋如斯之好，苟使郭隗不輕於燕，九九不忽於齊，樂毅自至，霸業以隆. 戰國策曰：有以九九求見齊桓公，桓公不納. 其人曰；「九九小術，而君納之，況大於九九者？」於是桓公設庭燎之禮而見之. 居無幾，隰朋自遠而至，齊遂以霸. 虧匹夫之節，成巍巍之美，雖愚不敏，何敢以辭？」魏國初建，為黃門侍郎.

太祖在長安，欲親征蜀，廙上疏曰：「聖人不以智輕俗，王者不以人廢言. 故能成功於千載者，必以近察遠，智周於獨斷者，不恥於下問，亦欲博采必盡於眾也. 且韋弦非能言之物，而聖賢引以自匡. 臣才智闇淺，原自比於韋弦. 昔樂毅能以弱燕破大齊，而不能以輕兵定即墨者，夫自為計者雖弱必固，欲自潰者雖強必敗也. 自殿下起軍以來，三十餘年，敵無不破，強無不服. 今以海內之兵，百勝之威，而孫權負險於吳，劉備不賓於蜀. 夫夷狄之臣，不當冀州之卒，權、備之籍，不比袁紹之業，然本初以亡，而二寇未捷，非闇弱於今而智武於昔也. 斯自為計者，與欲自潰者異勢耳. 故文王伐崇，三駕不下，歸而脩德，然後服之. 秦為諸侯，所征必服，及兼天下，東向稱帝，匹夫大呼而社稷用隳. 是力斃於外，而不恤民於內也. 臣恐邊寇非六國之敵，而世不乏才，土崩之勢，此不可不察也. 天下有重得，有重失：勢可得而我勤之，此重得也；勢不可得而我勤之，此重失也. 於今之計，莫若料四方之險，擇要害之處而守之，選天下之甲卒，隨方面而歲更焉. 殿下可高枕於廣夏，潛思於治國；廣農桑，事從節約，脩之旬年，則國富民安矣. 」太祖遂進前而報廙曰：「非但君當知臣，臣亦當知君. 今欲使吾坐行西伯之德，恐非其人也. 」

魏諷反，廙弟偉為諷所引，當相坐誅. 太祖令曰：「叔向不坐弟虎，古之制也. 」特原不問，廙別傳曰：初，廙弟偉與諷善，廙戒之曰；「夫交友之美，在於得賢，不可不詳. 而世之交者，不審擇人，務合黨眾，違先聖人交友之義，此非厚己輔仁之謂也. 吾觀魏諷，不脩德行，而專以鳩合為務，華而不實，此直攪世沽名者也. 卿其慎之，勿複與通. 」偉不從，故及於難. 徙署丞相倉曹屬. 廙上疏謝曰：「臣罪應傾宗，禍應覆族. 遭乾坤之靈，值時來之運，揚湯止沸，使不燋爛；起煙於寒灰之上，生華於已枯之木. 物不答施於天地，子不謝生於父母，可以死效，難用筆陳. 」廙別傳載廙表論治道曰：「昔者周有亂臣十人，有婦人焉，九人而已，孔子稱'才難，不其然乎'！明賢者難得也. 況亂弊之後，百姓凋盡，士之存者蓋亦無幾. 股肱大職，及州郡督司，邊方重任，雖備其官，亦未得人也. 此非選者之不用意，蓋才匱使之然耳. 況於長吏以下，群職小任，能皆簡練備得其人也？其計莫如督之以法. 不爾而數轉易，往來不已，送迎之煩，不可勝計. 轉易之間，輒有奸巧，既於其事不省，而為政者亦以其不得久安之故，知惠益不得成於己，而苟且之可免於患，皆將不念盡心於恤民，而夢想於聲譽，此非所以為政之本意也. 今之所以為黜陟者，近頗以州郡之毀譽，聽往來之浮言耳. 亦皆得其事實而課其能否也？長吏之所以為佳者，奉法也，憂公也，恤民也. 此三事者，或州郡有所不便，往來者有所不安. 而長吏執之不已，於治雖得計，其聲譽未為美；屈而從人，於治雖失計，其聲譽必集也. 長吏皆知黜陟之在於此也，亦何能不去本而就末哉？以為長吏皆宜使小久，足使自展. 歲課之能，三年總計，乃加黜陟. 課之皆當以事，不得依名. 事者，皆以戶口率其墾田之多少，及盜賊發興，民之亡叛者，為得負之計. 如此行之，則無能之吏，脩名無益；有能之人，無名無損. 法之一行，雖無部司之監，奸譽妄毀，可得而盡. 」事上，太祖甚善之. 廙著書數十篇，及與丁儀共論刑禮，皆傳於世. 文帝即王位，為侍中，賜爵關內侯. 黃初二年卒. 廙別傳雲：時年四十二. 無子. 帝以弟子阜嗣. 案劉氏譜：阜字伯陵，陳留太守. 阜子喬，字仲彥. 晉陽秋曰：喬有贊世志力. 惠帝末，為豫州刺史. 喬胄胤丕顯，貴盛至今.

劉劭 Liu Shao
劉劭字孔才，廣平邯鄲人也. 建安中，為計吏，詣許. 太史上言：「正旦當日蝕. 」劭時在尚書令荀彧所，坐者數十人，或雲當廢朝，或雲宜卻會. 劭曰：「梓慎、裨灶，古之良史，猶占水火，錯失天時. 禮記曰諸侯旅見天子，及門不得終禮者四，日蝕在一. 然則聖人垂制，不為變豫廢朝禮者，或災消異伏，或推術謬誤也. 」彧善其言. 敕朝會如舊，日亦不蝕. 晉永和中，廷尉王彪之與揚州刺史殷浩書曰：「太史上元日合朔，談者或有疑，應卻會與不？昔建元元年，亦元日合朔，庾車騎寫劉孔才所論以示八座. 于時朝議有謂孔才所論為不得禮議，荀令從之，是勝人之一失也. 何者？禮雲，諸侯旅見天子，入門不得終禮而廢者四：太廟火，日蝕，後之喪，雨霑服失容. 尋此四事之指，自謂諸侯雖已入門而卒暴有之，則不得終禮. 非為先存其事，而徼倖史官推術錯謬，故不豫廢朝禮也. 夫三辰有災，莫大日蝕，史官告譴，而無懼容，不脩豫防之禮，而廢消救之術，方大饗華夷，君臣相慶，豈是將處天災罪己之謂？且檢之事實，合朔之儀，至尊靜躬殿堂，不聽政事，冕服禦坐門闥之制，與元會禮異. 自不得兼行，則當權其事宜. 合朔之禮，不輕於元會. 元會有可卻之准，合朔無可廢之義. 謂應依建元故事，卻元會. 」浩從之，竟卻會.

御史大夫郗慮辟劭，會慮免，拜太子舍人，遷秘書郎. 黃初中，為尚書郎、散騎侍郎. 受詔集五經群書，以類相從，作皇覽. 明帝即位，出為陳留太守，敦崇教化，百姓稱之. 徵拜騎都尉，與議郎庾嶷、荀詵等定科令，作新律十八篇，著律略論. 遷散騎常侍. 時聞公孫淵受孫權燕王之號，議者欲留淵計吏，遣兵討之，劭以為「昔袁尚兄弟歸淵父康，康斬送其首，是淵先世之效忠也. 又所聞虛實，未可審知. 古者要荒未服，脩德而不征，重勞民也. 宜加寬貸，使有以自新. 」後淵果斬送權使張彌等首. 劭嘗作趙都賦，明帝美之，詔劭作許都、洛都賦. 時外興軍旅，內營宮室，劭作二賦，皆諷諫焉.

青龍中，吳圍合肥，時東方吏士皆分休，征東將軍滿寵表請中軍兵，並召休將士，須集擊之. 劭議以為「賊眾新至，心專氣銳. 寵以少人自戰其地，若便進擊，不必能制. 寵求待兵，未有所失也. 以為可先遣步兵五千，精騎三千，軍前發，揚聲進道，震曜形勢. 騎到合肥，疏其行隊，多其旌鼓，曜兵城下，引出賊後，擬其歸路，要其糧道. 賊聞大軍來，騎斷其後，必震怖遁走，不戰自破賊矣. 」帝從之. 兵比至合肥，賊果退還.

時詔書博求眾賢. 散騎侍郎夏侯惠薦劭曰：「伏見常侍劉劭，深忠篤思，體周於數，凡所錯綜，源流弘遠，是以群才大小，鹹取所同而斟酌焉. 故性實之士服其平和良正，清靜之人慕其玄虛退讓，文學之士嘉其推步詳密，法理之士明其分數精比，意思之士知其沈深篤固，文章之士愛其著論屬辭，制度之士貴其化略較要，策謀之士贊其明思通微，凡此諸論，皆取適己所長而舉其支流者也. 臣數聽其清談，覽其篤論，漸漬歷年，服膺彌久，實為朝廷奇其器量. 以為若此人者，宜輔翼機事，納謀幃幄，當與國道俱隆，非世俗所常有也. 惟陛下垂優遊之聽，使劭承清間之歡，得自盡於前，則德音上通，煇燿日新矣. 」臣松之以為凡相稱薦，率多溢美之辭，能不違中者或寡矣. 惠之稱劭雲「玄虛退讓」及「明思通微」，近於過也.

景初中，受詔作都官考課. 劭上疏曰：「百官考課，王政之大較，然而歷代弗務，是以治典闕而未補，能否混而相蒙. 陛下以上聖之宏略，湣王綱之弛頹，神慮內鑒，明詔外發. 臣奉恩曠然，得以啟矇，輒作都官考課七十二條，又作說略一篇. 臣學寡識淺，誠不足以宣暢聖旨，著定典制. 」又以為宜制禮作樂，以移風俗，著樂論十四篇，事成未上. 會明帝崩，不施行. 正始中. 執經講學，賜爵關內侯. 凡所選述，法論、人物志之類百餘篇. 卒，追贈光祿勳. 子琳嗣.

劭同時東海繆襲亦有才學，多所述敘，官至尚書、光祿勳. 先賢行狀曰：繆斐字文雅. 該覽經傳，事親色養. 徵博士，六辟公府. 漢帝在長安，公卿博舉名儒. 時舉斐任侍中，並無所就. 即襲父也. 文章志曰：襲字熙伯. 辟御史大夫府，曆事魏四世. 正始六年，年六十卒. 子悅字孔懌，晉光祿大夫. 襲孫紹、播、徵、胤等，並皆顯達.

襲友人山陽仲長統，漢末為尚書郎，早卒. 著昌言，詞佳可觀省. 襲撰統昌言表，稱統字公理，少好學，博涉書記，贍於文辭. 年二十餘，遊學青、徐、並、冀之間，與交者多異之. 並州刺史高幹素貴有名，招致四方遊士，多歸焉. 統過幹，幹善待遇之，訪以世事. 統謂幹曰：「君有雄志而無雄才，好士而不能擇人，所以為君深戒也. 」幹雅自多，不納統言. 統去之，無幾而幹敗. 並、冀之士，以是識統. 大司農常林與統共在上黨，為臣道統性倜儻，敢直言，不矜小節，每列郡命召，輒稱疾不就. 默語無常，時人或謂之狂. 漢帝在許，尚書令荀彧領典樞機，好士愛奇，聞統名，啟召以為尚書. 後參太祖軍事，複還為郎. 延康元年卒，時年四十餘. 統每論說古今世俗行事，發憤歎息，輒以為論，名曰昌言，凡二十四篇.

散騎常侍陳留蘇林、魏略曰：林字孝友，博學，多通古今字指，凡諸書傳文間危疑，林皆釋之. 建安中，為五官將文學，甚見禮待. 黃初中，為博士給事中. 文帝作典論所稱蘇林者是也. 以老歸第，國家每遣人就問之，數加賜遺. 年八十餘卒. 光祿大夫京兆韋誕、文章敘錄曰：誕字仲將，太僕端之子. 有文才，善屬辭章. 建安中，為郡上計吏，特拜郎中，稍遷侍中中書監，以光祿大夫遜位，年七十五卒於家. 初，邯鄲淳、衛覬及誕並善書，有名. 覬孫恆撰四體書勢，其序古文曰：「自秦用篆書，焚燒先典，而古文絕矣. 漢武帝時，魯恭王壞孔子宅，得尚書、春秋、論語、孝經，時人已不復知有古文，謂之科鬥書，漢世秘藏，希得見之. 魏初傳古文者，出於邯鄲淳. 敬侯寫淳尚書，後以示淳，而淳不別. 至正始中，立三字石經，轉失淳法. 因科鬥之名，遂效其法. 太康元年，汲縣民盜發魏襄王塚，得策書十餘萬言. 案敬侯所書，猶有仿佛. 」敬侯謂覬也. 其序篆書曰：「秦時李斯號為工篆，諸山及銅人銘皆斯書也. 漢建初中，扶風曹喜少異於斯而亦稱善. 邯鄲淳師焉，略究其妙. 韋誕師淳而不及也. 太和中，誕為武都太守，以能書留補侍中，魏氏寶器銘題皆誕書雲. 漢末又有蔡邕采斯、喜之法，為古今雜形，然精密簡理不如淳也. 」其序錄隸書，已略見武紀. 又曰：「師宜官為大字，邯鄲淳為小字. 梁鵠謂淳得次仲法，然鵠之用筆盡其勢矣. 」其序草書曰：「漢興而有草書，不知作者姓名. 至章帝時，齊相杜度號善作篇，後有崔瑗、崔寔亦皆稱工. 杜氏結字甚安而書體微瘦，崔氏甚得筆勢而結字小疏. 弘農張伯英者因而而轉精其巧. 凡家之衣帛，必書而後練之，臨池學書，池水盡黑. 下筆必為楷則，號'怱怱不暇草'，寸紙不見遺，至今世人尤寶之，韋仲將謂之草聖. 伯英弟文舒者，次伯英. 又有姜孟潁、梁孔達、田彥和及韋仲將之徒，皆伯英弟子，有名於世，然殊不及文舒也. 」樂安太守譙國夏侯惠、惠，淵子. 事在淵傳. 陳郡太守任城孫該、文章敘錄曰：該字公達. 強志好學. 年二十，上計掾，召為郎中. 著魏書. 遷博士司徒右長史，複還入著作. 景元二年卒官. 郎中令河東杜摯等亦著文賦，頗傳於世. 文章敘錄曰：摯字德魯. 初上笳賦，署司徒軍謀吏. 後舉孝廉，除郎中，轉補校書. 摯與毌丘儉鄉里相親，故為詩與儉，求仙人藥一丸，欲以感切儉求助也. 其詩曰：「騏驥馬不試，婆娑槽櫪間. 壯士志未伸，坎軻多辛酸. 伊摯為媵臣，呂望身操竿；夷吾困商販，甯戚對牛歎；食其處監門，淮陰饑不餐；買臣老負薪，妻畔呼 不還，釋之宦十年，位不增故官. 才非八子倫，而與齊其患. 無知不在此，袁盎未有言. 被此篤病久，榮衛動不安，聞有韓眾藥，信來給一丸. 」儉答曰：「鳳鳥翔京邑，哀鳴有所思. 才為聖世出，德音何不怡！八子未遭遇，今者遭明時. 胡康出壟畝，楊偉無根基，飛騰沖雲天，奮迅協光熙. 駿驥骨法異，伯樂觀知之，但當養羽翮，鴻舉必有期. 體無纖微疾，安用問良醫？聯翩輕棲集，還為燕雀嗤. 韓眾藥雖良，或更不能治. 悠悠千里情，薄言答嘉詩. 信心感諸中，中實不在辭. 」摯竟不得遷，卒於秘書. 廬江何氏家傳曰：明帝時，有譙人胡康，年十五，以異才見送，又陳損益，求試劇縣. 詔特引見. 眾論翕然，號為神童. 詔付秘書，使博覽典籍. 帝以問秘書丞何禎：「康才何如？」禎答曰：「康雖有才，性質不端，必有負敗. 」後果以過見譴. 臣松之案：魏朝自微而顯者，不聞胡康；疑是孟康. 康事見杜恕傳. 楊偉見曹爽傳.

傅嘏 Fu Jia
傅嘏字蘭石，北地泥陽人，傅介子之後也. 伯父巽，黃初中為侍中尚書. 傅子曰：嘏祖父睿，代郡太守. 父允，黃門侍郎. 嘏弱冠知名，傅子曰：是時何晏以材辯顯於貴戚之間，鄧颺好變通，合徒黨，鬻聲名於閭閻，而夏侯玄以貴臣子少有重名，為之宗主，求交於嘏而不納也. 嘏友人荀粲，有清識遠心，然猶怪之. 謂嘏曰：「夏侯泰初一時之傑，虛心交子，合則好成，不合則怨至. 二賢不睦，非國之利，此藺相如所以下廉頗也. 」嘏答之曰：「泰初志大其量，能合虛聲而無實才. 何平叔言遠而情近，好辯而無誠，所謂利口覆邦國之人也. 鄧玄茂有為而無終，外要名利，內無關鑰，貴同惡異，多言而妒前；多言多釁，妒前無親. 以吾觀此三人者，皆敗德也. 遠之猶恐禍及，況昵之乎？」司空陳群辟為掾. 時散騎常侍劉劭作考課法，事下三府. 嘏難劭論曰：「蓋聞帝制宏深，聖道奧遠，苟非其才，則道不虛行，神而明之，存乎其人. 暨乎王略虧頹而曠載罔綴，微言既沒，六籍泯玷. 何則？道弘致遠而眾才莫晞也. 案劭考課論，雖欲尋前代黜陟之文，然其制度略以闕亡. 禮之存者，惟有周典，外建侯伯，籓屏九服，內立列司，筦齊六職，土有恆貢，官有定則，百揆均在，四民殊業，故考績可理而黜陟易通也. 大魏繼百王之末，承秦、漢之烈，制度之流，靡所脩采. 自建安以來，至於青龍，神武撥亂，肇基皇祚，掃除凶逆，芟夷遺寇，旌旗卷舒，日不暇給. 及經邦治戎，權法並用，百官群司，軍國通任，隨時之宜，以應政機. 以古施今，事雜義殊，難得而通也. 所以然者，制宜經遠，或不切近，法應時務，不足垂後. 夫建官均職，清理民物，所以立本也；循名考實，糾勵成規，所以治末也. 本綱末舉而造制未呈，國略不崇而考課是先，懼不足以料賢愚之分，精幽明之理也. 昔先王之擇才，必本行於州閭，講道於庠序，行具而謂之賢，道脩則謂之能. 鄉老獻賢能于王，王拜受之，舉其賢者，出使長之，科其能者，入使治之，此先王收才之義也. 方今九州之民，爰及京城，未有六鄉之舉，其選才之職，專任吏部. 案品狀則實才未必當，任薄伐則德行未為敘，如此則殿最之課，未盡人才. 述綜王度，敷贊國式，體深義廣，難得而詳也. 」

正始初，除尚書郎，遷黃門侍郎. 時曹爽秉政，何晏為吏部尚書，嘏謂爽弟羲曰：「何平叔外靜而內銛巧，好利，不念務本. 吾恐必先惑子兄弟，仁人將遠，而朝政廢矣. 」晏等遂與嘏不平，因微事以免嘏官. 起家拜滎陽太守，不行. 太傅司馬宣王請為從事中郎. 曹爽誅，為河南尹，傅子曰：河南尹內掌帝都，外統京畿，兼古六鄉六遂之士. 其民異方雜居，多豪門大族，商賈胡貊，天下四（方）會，利之所聚，而奸之所生. 前尹司馬芝，舉其綱而太簡，次尹劉靜，綜其目而太密，後尹李勝，毀常法以收一時之聲. 嘏立司馬氏之綱統，裁劉氏之綱目以經緯之，李氏所毀以漸補之. 郡有七百吏，半非舊也. 河南俗党五官掾功曹典選職，皆授其本國人，無用異邦人者，嘏各舉其良而對用之，官曹分職，而後以次考核之. 其治以德教為本，然持法有恆，簡而不可犯，見理識情，獄訟不加檟楚而得其實. 不為小惠，有所薦達及大有益於民事，皆隱其端跡，若不由己出. 故當時無赫赫之名，吏民久而後安之. 遷尚書. 嘏常以為「秦始罷侯置守，設官分職，不與古同. 漢、魏因循，以至於今. 然儒生學士，咸欲錯綜以三代之禮，禮弘致遠，不應時務，事與制違，名實未附，故歷代而不至於治者，蓋由是也. 欲大改定官制，依古正本，今遇帝室多難，未能革易」.

時論者議欲自伐吳，三征獻策各不同. 詔以訪嘏，嘏對曰：「昔夫差陵齊勝晉，威行中國，終禍姑蘇；齊閔兼土拓境，辟地千里，身蹈顛覆. 有始不必善終，古之明效也. 孫權自破關羽並荊州之後，志盈欲滿，凶宄以極，是以宣文侯深建宏圖大舉之策. 今權以死，讬孤於諸葛恪. 若矯權苛暴，蠲其虐政，民免酷烈，偷安新惠，外內齊慮，有同舟之懼，雖不能終自保完，猶足以延期挺命於深江之外矣. 而議者或欲汎舟徑濟，橫行江表；或欲四道並進，攻其城壘；或欲大佃疆埸，觀釁而動：誠皆取賊之常計也. 然自治兵以來，出入三載，非掩襲之軍也. 賊之為寇，幾六十年矣，君臣偽立，吉凶共患，又喪其元帥，上下憂危，設令列船津要，堅城據險，橫行之計，其殆難捷. 惟進軍大佃，最差完牢. （隱）兵出民表，寇鈔不犯；坐食積穀，不煩運士；乘釁討襲，無遠勞費：此軍之急務也. 昔樊噲原以十萬之眾，橫行匈奴，季布面折其短. 今欲越長江，涉虜庭，亦向時之喻也. 未若明法練士，錯計於全勝之地，振長策以禦敵之餘燼，斯必然之數也. 」司馬彪戰略載嘏此對，詳於本傳，今悉載之以盡其意. 彪曰：嘉平四年四月，孫權死. 征南大將軍王昶、征東將軍胡遵、鎮南將軍毌丘儉等表請征吳. 朝廷以三征計異，詔訪尚書傅嘏，嘏對曰：「昔夫差勝齊陵晉，威行中國，不能以免姑蘇之禍；齊閔辟土兼國，開地千里，不足以救顛覆之敗：有始不必善終，古事之明效也. 孫權自破蜀兼平荊州之後，志盈欲滿，罪戮忠良，殊及胤嗣，元兇已極. 相國宣文侯先識取亂侮亡之義，深建宏圖大舉之策. 今權已死，讬孤於諸葛恪. 若矯權苛暴，蠲其虐政，民免酷烈，偷安新惠，外內齊慮，有同舟之懼，雖不能終自保完，猶足以延期挺命於深江之表矣. 昶等或欲汎舟徑渡，橫行江表，收民略地，因糧於寇；或欲四道並進，臨之以武，誘間攜貳，待其崩壞；或欲進軍大佃，偪其項領，積穀觀釁，相時而動：凡此三者，皆取賊之常計也. 然施之當機，則功成名立，苟不應節，必貽後患. 自治兵已來，出入三載，非掩襲之軍也. 賊喪元帥，利存退守，若撰飾舟楫，羅船津要，堅城清野，以防卒攻，橫行之計，殆難必施. 賊之為寇，幾六十年，君臣偽立，吉凶同患，若恪蠲其弊，天去其疾，崩潰之應，不可卒待. 今邊壤之守，與賊相遠，賊設羅落，又持重密，間諜不行，耳目無聞. 夫軍無耳目，校察未詳，而舉大眾以臨巨險，此為希幸徼功，先戰而後求勝，非全軍之長策也. 唯有進軍大佃，最差完牢. 可詔昶、遵等擇地居險，審所錯置，及令三方一時前守. 奪其肥壤，使還耕脊土，一也；兵出民表，寇鈔不犯，二也；招懷近路，降附日至，三也；羅落遠設，間構不來，四也；賊退其守，羅落必淺，佃作易之，五也；坐食積穀，士不運輸，六也；釁隙時聞，討襲速決，七也：凡此七者，軍事之急務也. 不據則賊擅便資，據之則利歸於國，不可不察也. 夫屯壘相偪，形勢已交，智勇得陳，巧拙得用，策之而知得失之計，角之而知有餘不足，虜之情偽，將焉所逃？夫以小敵大，則役煩力竭，以貧敵富，則斂重財匱. 故'敵逸能勞之，飽能饑之'，此之謂也. 然後盛眾厲兵以震之，參惠倍賞以招之，多方廣似以疑之. 由不虞之道，以間其不戒；比及三年，左提右挈，虜必冰散瓦解，安受其弊，可坐算而得也. 昔漢氏曆世常患匈奴，朝臣謀士早朝晏罷，介胄之將則陳征伐，搢紳之徒鹹言和親，勇奮之士思展搏噬. 故樊噲原以十萬之眾橫行匈奴，季布面折其短. 李信求以二十萬獨舉楚人，而果辱秦軍. 今諸將有陳越江陵險，獨步虜庭，即亦向時之類也. 以陛下聖德，輔相忠賢，法明士練，錯計於全勝之地，振長策以禦之，虜之崩潰，必然之數. 故兵法曰：'屈人之兵，而非戰也；拔人之城，而非攻也. '若釋廟勝必然之理，而行萬一不必全之路，誠愚臣之所慮也. 故謂大佃而偪之計最長. 」時不從嘏言. 其年十一月，詔昶等征吳. 五年正月，諸葛恪拒戰，大破眾軍於東關. 後吳大將諸葛恪新破東關，乘勝揚聲欲向青、徐，朝廷將為之備. 嘏議以為「淮海非賊輕行之路，又昔孫權遣兵入海，漂浪沉溺，略無孑遺，恪豈敢傾根竭本，寄命洪流，以徼乾沒乎？漢書張湯傳曰：湯始為小吏，乾沒，與長安富賈田甲、魚翁叔之屬交私. 服虔說曰：「乾沒，射成敗也. 」如淳曰：「得利為乾，失利為沒. 」臣松之以虔直以乾沒為射成敗，而不說乾沒之義，於理猶為未暢. 淳以得利為乾，又不可了. 愚謂乾讀宜為乾燥之乾. 蓋謂有所徼射，不計乾燥之與沈沒而為之. 恪不過遣偏率小將素習水軍者，乘海溯淮，示動青、徐，恪自並兵來向淮南耳」. 後恪果圖新城，不克而歸.

嘏常論才性同異，鍾會集而論之. 傅子曰：嘏既達治好正，而有清理識要，好論才性，原本精微，鮮能及之. 司隸校尉鍾會年甚少，嘏以明智交會. 臣松之案：傅子前雲嘏了夏侯之必敗，不與之交，而此雲與鍾會善. 愚以為夏侯玄以名重致患，釁由外至；鍾會以利動取敗，禍自己出. 然則夏侯之危兆難睹，而鍾氏之敗形易照也. 嘏若了夏侯之必危，而不見鍾會之將敗，則為識有所蔽，難以言通；若皆知其不終，而情有彼此，是為厚薄由於愛憎，奚豫於成敗哉？以愛憎為厚薄，又虧於雅體矣. 傅子此論，非所以益嘏也. 嘉平末，賜爵關內侯. 高貴鄉公即尊位，進封武卿亭侯. 正元二年春，毌丘儉、文欽作亂. 或以司馬景王不宜自行，可遣太尉孚往，惟嘏及王肅勸之. 景王遂行. 漢晉春秋曰：嘏固勸景王行，景王未從. 嘏重言曰：「淮、楚兵勁，而儉等負力遠鬥，其鋒未易當也. 若諸將戰有利鈍，大勢一失，則公事敗矣. 」是時景王新割目瘤，創甚，聞嘏言，蹶然而起曰：「我請輿疾而東. 」以嘏守尚書僕射，俱東. 儉、欽破敗，嘏有謀焉. 及景王薨，嘏與司馬文王徑還洛陽，文王遂以輔政. 語在鍾會傳. 世語曰：景王疾甚，以朝政授傅嘏，嘏不敢受. 及薨，嘏秘不發喪，以景王命召文王於許昌，領公軍焉. 孫盛評曰：晉宣、景、文王之相魏也，權重相承，王業基矣. 豈蕞爾傅嘏所宜間廁？世語所雲，斯不然矣. 會由是有自矜色，嘏戒之曰：「子志大其量，而勳業難為也，可不慎哉！」嘏以功進封陽鄉侯，增邑六百戶，並前千二百戶. 是歲薨，時年四十七，追贈太常，諡曰元侯. 傅子曰：初，李豐與嘏同州，少有顯名，早曆大官，內外稱之，嘏又不善也. 謂同志曰：「豐飾偽而多疑，矜小失而昧於權利，若處庸庸者可也，自任機事，遭明者必死. 」豐後為中書令，與夏侯玄俱禍，卒如嘏言. 嘏自少與冀州刺史斐徽、散騎常侍荀甝善，徽、甝早亡. 又與鎮北將軍何曾、司空陳泰、尚書僕射荀顗、後將軍鍾毓並善，相與綜朝事，俱為名臣. 子祗嗣. 鹹熙中開建五等，以嘏著勳前朝，改封祗涇原子. 晉諸公贊曰：祗字子莊，嘏少子也. 晉永嘉中至司穴. 祗子宣，字世弘. 世語稱宣以公正知名，位至禦史中丞. 宣弟暢，字世道，秘書丞，沒在胡中. 著晉諸公贊及晉公卿禮秩故事.

評曰：昔文帝、陳王以公子之尊，博好文采，同聲相應，才士並出，惟粲等六人最見名目. 而粲特處常伯之官，興一代之制，然其沖虛德宇，未若徐幹之粹也. 衛覬亦以多識典故，相時王之式. 劉劭該覽學籍，文質周洽. 劉廙以清鑒著，傅嘏用才達顯雲. 臣松之以為傅嘏識量名輩，寔當時高流. 而此評但雲「用才達顯」，既於題目為拙，又不足以見嘏之美也.